จ่ายภาษีผ่านพร้อมเพย์ รับเงินคืนทันทีภายใน1วัน
สรรพากรเล็งคืนภาษีคนใช้พร้อมเพย์ก่อนเป็นคิวแรกๆ คาดทำได้ภายใน 1 วัน ถ้าเอกสารถูกต้อง
26 ธ.ค. 2560

สรรพากรเล็งคืนภาษีคนใช้พร้อมเพย์ก่อนเป็นคิวแรกๆ คาดทำได้ภายใน 1 วัน ถ้าเอกสารถูกต้อง
นายประสงค์ พูนธเนศ อธิบดีกรมสรรพากร เปิดเผยว่า กรมสรรพากรจะดำเนินการคืนภาษีเงินได้บุคคลธรรมดาปีภาษี 2560 ที่ยื่นในขอคืนปี 2561 ตั้งแต่วันที่ 1 ม.ค.-31 มี.ค. 2561 เข้าบัญชีพร้อมเพย์เป็นลำดับแรก ซึ่งจะช่วยอำนวยความสะดวกให้กับประชาชนในการได้รับคืนเงินภาษีรวดเร็วขึ้น
ทั้งนี้ เมื่อยื่นขอคืนภาษีระบบจะวิเคราะห์แบบแสดงรายการภาษี หากไม่ติดเกณฑ์ผิดปกติก็จะได้รับเงินภาษีคืนเข้าบัญชีพร้อมเพย์ภายในไม่กี่นาที หรือไม่เกิน 1 วัน  ในขณะที่การคืนภาษีด้วยเช็คส่งไปรษณีย์จะใช้เวลาไม่ต่ำกว่า 30 วัน
อย่างไรก็ตาม จะโอนเงินคืนให้กับผู้ที่ผูกบัญชีไว้กับเลขบัตรประชาชนเป็นหลัก เพราะกรณีที่ผู้ที่ขอคืนภาษี แต่เปลี่ยนหมายเลขโทรศัพท์อาจจะเกิดความผิดพลาดโอนเงินผิดบัญชีได้ โดยตั้งเป้าหมายคืนภาษีผ่านบัญชีพร้อมเพย์ในปีนี้เพิ่มจาก 60% เป็น 80% โดยจะไม่มีมาตรการบังคับให้ผู้ขอคืนลงทะเบียนระบบพร้อมเพย์ขึ้นอยู่กับความสมัครใจ